Mange drømmer om milliongevinsten på lottekuponen eller den gyldne tipskupon. Men faktisk er vejen til en skattefri milliongevinst ikke så langt væk. I hvert fald ikke, hvis du bor i den rigtige kommune og har ejet dit hus en håndfuld år eller to. Mindst 3722 nordjyder har nemlig scoret over en million kroner i skattefri gevinst siden 2019, når de har solgt deres bolig. Det viser nye tal fra analysefirmaet Kaas & Mulvad. Men de skattefrie gevinster rammer skævt. To kommuner skiller sig ud De, der har solgt hus i Aalborg Kommune de seneste tre år, har i gennemsnit scoret en gevinst på 923.218 kroner, mens sælgerne i Morsø Kommune kun har indkasseret 254.388 kroner i gennemsnit. Her er omkostninger i forbindelse med hussalgene ikke trukket fra. -	Tendensen er ganske klar. Folk vil bo i byerne, og det presser priserne op. Det er også en udvikling, vi vil se fremadrettet, og det er svært at ændre fra politisk side, siger Mikkel Høegh, boligøkonom i Jyske Bank. De nordjyske boliggevinster har været klart størst for boligejerne i Aalborg og Rebild Kommune. Omvendt har gevinsterne været væsentlig lavere i kommuner som Thisted, Læsø, Vesthimmerland og Hjørring, hvor gevinsten har været under det halve. Kedelig udvikling på Læsø Forklaringen skal findes i, at huspriserne er steget langt mere omkring Aalborg end i de nordjyske landområder. Siden 2007 er huspriserne steget 25,9 procent i Aalborg Kommune, mens de er faldet med 0,7 procent på Læsø i perioden. -	Den skævhed, vi har set, er et udtryk for, at markedskræfterne styrer priserne, uanset hvordan politikerne forsøger at bremse prisudvikling med gældslofter og lignende, siger Mikkel Høegh. Han henviser blandt til, at et flertal i Folketinget har udstedt en række anbefalinger, hvor bankerne i udgangspunktet ikke bør lade kundernes gæld overstige fire gange årsindkomsten. Men selv om det er aalborgenserne, der har scoret de fleste boliggevinster de seneste år, er det også her, at faren lurer om hjørnet. Efter store rentestigninger og nye boligskatter forude er det nemlig de store universitetsbyer, der kan forvente de største prisfald. -	De store gevinster, vi har set de seneste år, bliver ædt meget hurtigt lige nu, siger Mikkel Høegh. -	Dem, der lige har købt bolig i de større byer, kan næppe undgå prisfald næste år. Men hvis man har investeret langsigtet, vil boligpriserne med tiden stige i byerne – nok også mere i landområderne, vurderer boligøkonomen.

Referat:
Bor du i den rigtige kommune, når det gælder skattefrie boliggevinster?